Bekende jagter en seun ‘per ongeluk’ doodgeskietArgieffoto Die parke-en-wildowerheid het Maandag in ŉ verklaring bevestig dat Claudio Chiarelli en sy seun, Max, wat glo 20 jaar oud was, doodgeskiet is. Die Chiarellis was glo deel van ŉ operasie om stropers in die reservaat vas te trek toe die voorval plaasgevind het. Edson Chidziya, direkteur-generaal van nasionale parke, het gesê die twee is ingeroep om te help met ŉ teenstropings-missie nadat daar die vorige twee dae geweerskote in die Mana Pools-gebied gehoor is. Volgens Chidziya was veldwagters Sondagmiddag op die spoor van vermeende stropers toe hulle in ŉ digbeboste area op die oorblyfsels van ŉ vuur afgekom het wat vermoedelik kort vantevore deur stropers gemaak is. Die veldwagters het aangehou om die spoor van die vermeende stropers te volg, toe hulle beweging in nabygeleë bosse gesien en stemme gehoor het. Die veldwagters het op die bosse losgebrand sonder om te besef dat dit die Chiarellis was wat besig was om hul voertuig reg te maak wat onklaar geraak het. Claudio was dekades lank ŉ professionele jagter en inwoner van Zimbabwe, maar het ook Italiaanse burgerskap gehad, het Chidziya gesê. Die Mana Pools-reservaat het oor die afgelope paar jaar erg deurgeloop onder stropers wat vermoedelik met Zambiese kontakte saamwerk om ivoor en vleis oor die grens te smokkel. Talle olifante is verlede jaar deur stropers afgemaai en daar is byna geen renosters meer in die noorde van Zimbabwe oor nie. Afrika se grootste olifantbevolking kom steeds in Zimbabwe voor, maar is meestal rondom die Hwange- nasionale park gekonsentreer.